 Na BENSON MATHEKA MAWAZIRI na makatibu wengi katika serikali ya Kenya Kwanza hawafahamu kinachofanyika katika wizara zao licha ya kuwa ofisini kwa zaidi ya miezi tisa, Rais William Ruto amefichua na kuonya kuwa hatawavumilia wasipobadilika na kuchapa kazi. Ingawa ndiye aliyewateua kwa nyadhifa hizo, Rais Ruto alielezea wasiwasi wake kuhusu uwezo wa mawaziri na makatibu hao kutekeleza majukumu yao. Kiongozi wa Nchi aliyeshuhudia mawaziri wakitia saini mikataba ya utendakazi wao, alisema amegundua kwamba baadhi yao hawajui kinachofanyika katika wizara alizowateua kusimamia ilhali wanalipwa mishahara na marupurupu kwa pesa za walipa ushuru. “Ninapotangamana nanyi, nimegundua kuwa wengi wenu hamjui chochote kuhusu kinachotendeka katika wizara zenu. Huwa ninampigia simu katibu na kumuuliza kinachofanyika na kupata hana habari. Unawezaje kusimamia wizara bila kujua kinachoendelea huko. Hiki ni kiwango cha juu cha ukosefu wa uwezo,” akasema Rais Ruto. Alisema kwamba hatavumilia uzembe, ufisadi na utepetevu katika wizara, idara na mashirika ya serikali kwa kuwa wanaohusika wanatatiza mpango wake wa kuinua na kuboresha maisha ya Wakenya. Katika hatua iliyoashiria kuwa hatavumilia uzembe wa maafisa wa serikali, Rais aliwafungia nje mawaziri na maafisa waliofika katika hafla ya Jumamme iliyofanyika Ikulu ya Nairobi wakiwa wamechelewa na kuwataka wamweleze kwa maandishi sababu za kuchelewa kwao bila kusingizia msongamano wa magari barabarani. “Sijui iwapo ni kwa kuwa kandarasi hizi za utendakazi ambazo zimekuwepo kwa miaka 20 zinazofanya wengi kuzichukulia kimakosa kuwa jambo la kawaida, ndiyo maana watu wameamua kutumia visingizio kwamba kumekuwa na msongamano wa magari ili wachelewe katika hafla hii muhimu,” Rais alisema. Iliibuka kuwa baadhi ya mawaziri waliochelewa ni Moses Kuria (Bishara na Viwanda) na mwenzake wa Usalama wa Ndani, Prof Kithure Kindiki. Alionya waliochelewa kuwa anaweza kuwafuta kazi. “Iwapo huwezi kufika kwa wakati unapoitwa na mwajiri wako, kimsingi ni kuwa umejifuta kazi, hivyo ndivyo ilivyo,” Kiongozi wa Nchi aliongeza huku akisisitiza utoaji wa huduma utakuwa kipimo cha utendakazi wa mawaziri na kwamba atawakemea vikali wasiochukulia kwa umuhimu masuala ya kitaifa. “Nitahakikisha kila afisa anayehudumu katika serikali amewajibika, kuanzia kwenu (mawaziri na makatibu) mtawajibika kwa utendakazi wenu katika utoaji wa huduma, na usimamizi wa pesa za umma,” Rais alitahadharisha mawaziri na makatibu katika serikali yake. Aliwaonya dhidi ya kutelekeza majukumu yao, kutumia vibaya pesa za umma, wizi na “tabia mbaya”. “Nitakabiliana na visa vya upuuzaji, ufisadi, matumizi mabaya, wizi na tabia isiyofaa kuhusiana na pesa za umma kikamilifu. Nimewaonya,” alisema. Akisisitiza kuwa ana kandarasi na Wakenya waliomchagua awahudumie, Rais Ruto aliwaambia mawaziri na makatibu wa wizara kwamba lengo la serikali yake ni kufikia viwango vya juu vya ufanisi na utendaji katika utoaji wa huduma, kuhakikisha uwajibikaji katika matumizi ya pesa za umma na kuimarisha mifumo ya utoaji wa huduma ili kuharakisha kasi ya utekelezaji wa miradi. Naibu Rais Rigathi Gachagua aliwasuta mawaziri kwa kuchelewa kufika katika hafla ya mkubwa wao na kuwataka wachape kazi iwapo wanataka kulinda kazi zao. “Ninawaibia siri, msijaribu kuchelewa katika hafla ya mkubwa wetu. Jipangeni mtekeleze majukumu yenu. Hasa wale ambao Rais alituteua tumsaidie kazi, ninawaibia siri kuwa urafiki uliisha alipotuteua katika serikali yake na anachotaka ni matokeo ya kazi yenu,” akasema Bw Gachagua. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  